આ વખતે રથયાત્રામાં 140 વર્ષના ઇતિહાસમાં સૌપ્રથમવાર ભગવાન જગન્નાથજી નગરજનોને યદુવંશી સ્વરૃપમાં એટલે કે, રબારીવેશ ગોવાળિયા સ્વરૃપમાં દર્શન આપ્યા હતા. ચાંદીની ખાસ યદુવંશી પાઘડી અને તેને અનુરૃપ વાઘા-વસ્ત્રો અને સાજ શણગારમાં રથમાં બિરાજમાન જગતના નાથ જગન્નાથજી ભગવાનના ગોવાળિયા સ્વરૃપના દર્શન કરી લાખો શ્રધ્ધાળુ ભક્તોએ ધન્યતા અનુભવી હતી. સમગ્ર વર્ષમાં આ એક જ દિવસ એવો હોય છે કે, ખુદ જગતનો નાથ તેના ભકતો અને દીનદુઃખીયોને સામે ચાલીને દર્શન આપવા તેમના ઘરઆંગણે આવે છે, જેથી રથયાત્રામાં ભગવાનના દર્શન કરવા આજે લાખોનો માનવમહેરામણ શહેરના માર્ગો પર જાણે કિડિયારાની જેમ ઉભરાયો હતો. આજે રવિવારની રજા હોઇ દર વર્ષ કરતા પ્રમાણમાંવધુ જનમેદની અને હૈયેહૈયુ દળાય એવો માનવમહેરામણ આજે રથયાત્રાના માર્ગો પર ઉમટયો હતો, શહેર આખુંય જાણે જગન્નાથમય બન્યું હતું. 18 કિલોમીટર લાંબા રથયાત્રાના રૃટ પર કિડિયારાની જેમ ઉભરાયેલા લાખો શ્રધ્ધાળુ ભકતોએ ભગવાન જગન્નાથજી,બહેન સુભદ્રાજી અને ભાઇ બલરામના દર્શન કરી જબરદસ્ત ધન્યતા અનુભવી હતી. તો કેટલાક અતિભાવુક અને લાગણીશીલ ભકતોની આંખો તો પ્રભુના દર્શન કરતાંની સાથે જ ભીની થઇ ગઇ હતી.